Den 21-årige kvinde blev støttet af sine pårørende, da hun i dag ved Retten i Hjørring var tiltalte for drab. Tydeligt påvirket og i gråd overhørte hun sin egen forklaring blive læst op i retten. Hun havde erkendt drabet, og derfor var der tale om en ren tilståelsessag. Både anklager og forsvarer havde ønsket en behandlingsdom på ubestemt tid, og det efterkom retten. Den unge kvinde var forud for retssagen blevet mentalundersøgt, og undersøglsen erklærede den unge kvinde psykotisk i gerningsøjeblikket. Den 21-årige kvinde forklarede i retten, at hun havde været bange og angst forud for fødslen. Hun havde talt med familie og jordemoder inden, men følte ikke, at hun blev hørt. Efter fødslen forsøgte hun, i følge TV2/Nords oplysninger, flere gange at få hjælp, men følte, at hun alligevel blev ladt i stikken. Den 21-årige kvinde accepterede straffen.
En 21-årige mor, der i februar kvalte sin ni dage gamle søn, er idømt psykiatrisk behandling.